РЕГЛАМЕНТ (ЕО) № 376/2007 НА КОМИСИЯТА
от 30 март 2007 година
за изменение на Регламент (ЕО) № 2042/2003 относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1592/2002 на Европейския парламент и на Съвета от 15 юли 2002 г. относно общите правила в областта на гражданското въздухоплаване и създаването на Европейска агенция за авиационна безопасност (1), и по-специално член 5 и член 6 от него,
като има предвид, че:
(1)
До 28 март 2007 г., при преходен период, по време на който държавите-членки носеха пълната отговорност за всички аспекти, свързани с издаването на разрешение за полет, Регламент (ЕО) № 2042/2003 на Комисията (2) не се прилагаше по отношение на въздухоплавателни средства, извършващи полети по силата на такова разрешение и затова въпросните въздухоплавателни средства бяха поддържани в съответствие с приложимите национални правила.
(2)
Заради характера на разрешенията за полет, които се издават за всяко отделно въздухоплавателно средство, което по различни причини не може да се съобрази с правилата за издаване на сертификати за летателна годност, е невъзможно да се установят общи правила за поддръжката на въпросните въздухоплавателни средства. Вместо това следва да бъдат определени приложими разпоредби за поддръжка в условията за полет, одобрени за всеки отделен случай.
(3)
Необходимо е да се приключи приемането на нови изисквания и административни процедури в Регламент (ЕО) № 1702/2003 на Комисията от 24 септември 2003 г. относно определяне на правила за прилагане на сертифициране за летателната годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации (3), по отношение на издаването на разрешения за полет, чрез изменение на Регламент (ЕО) № 2042/2003, с цел въздухоплавателните средства, които са в експлоатация по силата на разрешение за полет, да се освободят от прилагането на този регламент и вместо това да бъдат отнесени към разпоредбите за поддръжка, съдържащи се в одобрените условия за полет, свързани с разрешението за полет.
(4)
Следователно Регламент (ЕО) № 2042/2003 следва съответно да бъде изменен.
(5)
Предвидените в настоящия регламент мерки се основават на становището, издадено от Европейската агенция за авиационна безопасност (4) в съответствие с член 12, параграф 2, буква б) и член 14, параграф 1 от Регламент (ЕО) № 1592/2002.
(6)
Предвидените в настоящия регламент мерки са в съответствие със становището на комитета, посочен в член 54, параграф 3 от Регламент (ЕО) № 1592/2002,
ПРИЕ НАСТОЯЩИЯ РЕГЛАМЕНТ:
Член 1
В Регламент (ЕО) № 2042/2003 член 3, параграф 3 се заменя със следното:
„3. Чрез дерогация от параграф 1 поддържането на летателната годност на въздухоплавателно средство, притежаващо разрешение за полет, се осигурява въз основа на конкретните мерки за поддържане на летателната годност, определени в разрешението за полет, издадено в съответствие с приложението (част 21) към Регламент (ЕО) № 1702/2003 на Комисията.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 март 2007 година.